## Pravilnik o izmjenama i dopunama Pravilnika o dozvolama za obavljanje linijskog prijevoza putnika

### NN 120/2010 (27.10.2010.), Pravilnik o izmjenama i dopunama Pravilnika o dozvolama za obavljanje linijskog prijevoza putnika

MINISTARSTVO MORA, PROMETA  I INFRASTRUKTURE

3115

Na temelju članka 24. stavka 7., članka 25. stavka 4. i članka 31. stavka 4. Zakona o prijevozu u cestovnom prometu (»Narodne novine«, broj: 178/04., 48/05., 111/06., 63/08., 124/09., 91/10 i 112/10) ministar mora, prometa i infrastrukture donosi

PRAVILNIK

O IZMJENAMA I DOPUNAMA PRAVILNIKA O DOZVOLAMA ZA OBAVLJANJE LINIJSKOG PRIJEVOZA PUTNIKA

Članak 1.

U Pravilniku o dozvolama za obavljanje linijskog prijevoza putnika (»Narodne novine«, br. 118/05.) u članku 2. u točki 10. podtočki 1. iza riječi: »roditelja« dodaju se riječi: »registrirane sukladno Zakonu o udrugama,«.

Točka 14. mijenja se i glasi:

»14. »Sezonska linija« je linija koja se održava u vremenskom razdoblju kraćem od šest mjeseci tijekom godine.«.

Točka 16. mijenja se i glasi:

»16. »Stalna linija« je linija koja se održava u vremenskom razdoblju dužem od šest mjeseci tijekom godine.«.

Članak 2.

U članku 3. stavak 5. mijenja se i glasi:

»(5) U slučaju izgradnje i rekonstrukcije cesta, mostova, tunela, početka i završetka nastave u školama, ukidanja ili supstitucije željezničkih, brodskih i zračnih linija, kao i na zahtjev jedinica lokalne i područne (regionalne) samouprave te za međunarodne linije može se organizirati izvanredno usklađivanje voznih redova.«.

Stavak 7. briše se.

Stavak 8. briše se.

Članak 3.

U članku 4. stavku 1. iza riječi: »trajektnih linija« dodaju se riječi: »itineraru za direktne i ekspresne linije«.

Iza stavka 3. dodaje se novi stavak 4. koji glasi:

»(4) Vozni red za međužupanijsku i međunarodnu autobusnu liniju mora imati najmanje jedan polazak i jedan povratak.«.

Dosadašnji stavci 4., 5., 6., 7., 8. i 9. postaju stavci 5., 6., 7., 8., 9. i 10.

U stavku 8. iza riječi: »licenciju« briše se točka i dodaju riječi: »i potvrdu nadležnih tijela o plaćenim porezima i doprinosima za mirovinsko i zdravstveno osiguranje, ne stariju od 30 dana.«.

Članak 4.

U članku 7. iza stavka 4. dodaje se stavak 5. koji glasi:

»(5) Prijedlozi voznih redova novih linija ne mogu se osporavati voznim redovima postojećih linija koje se ne održavaju.«.

Članak 5.

U članku 8. iza stavka 4. dodaje se novi stavak 5. koji glasi:

»(5) Prijedlozi voznih redova novih linija ne mogu se osporavati voznim redovima postojećih linija koje se ne održavaju.«.

Dosadašnji stavak 5., koji postaje stavak 6., mijenja se i glasi:

»(6) Stajališta na novim putničkim linijama moraju biti u svim gradovima i sjedištima općina prema itineraru linije. Stajališta na novim direktnim linijama mogu biti samo u gradovima s autobusnim kolodvorima. Stajališta na novim ekspresnim linijama mogu biti samo u gradovima, pri čemu početak i završetak obavljanja prijevoza mora biti samo u gradovima s autobusnim kolodvorima.«.

U dosadašnjem stavku 6., koji postaje stavak 7., riječi: »stavka 5.« zamjenjuju se riječima: »stavka 6.«.

Članak 6.

U članku 9. iza stavka 4. dodaje se novi stavak 5. koji glasi:

»(5) Prijedlozi voznih redova novih linija ne mogu se osporavati voznim redovima postojećih linija koje se ne održavaju te voznim redovima linija za koje nisu izdane dozvole duže od tri godine od dana predaje zahtjeva za njihovo izdavanje, sukladno odredbama ovoga Pravilnika.«.

Dosadašnji stavak 5. postaje stavak 6.

U stavku 6. riječ: »mjestima« zamjenjuje se riječju: »gradovima«.

Članak 7.

Članak 10. mijenja se i glasi:

»Članak 10.

(1) Prijevoznici mogu uložiti prigovor na neusklađene vozne redove iz izvješća s usklađivanja u roku od 10 dana, od dana primitka izvješća.

(2) Prigovor iz stavka 1. ovog članka za međužupanijske i međunarodne linije podnosi se Povjerenstvu za usklađivanje voznih redova pri Hrvatskoj gospodarskoj komori kojeg imenuje predsjednik Hrvatske gospodarske komore na prijedlog Ministarstva mora, prometa i infrastrukture (u daljnjem tekstu: Ministarstvo) i Hrvatske gospodarske komore, odnosno, za županijske linije Povjerenstvu za usklađivanje voznih redova pri županijskoj komori kojeg imenuje predsjednik županijske komore na prijedlog upravnog tijela županije nadležnog za poslove prometa i županijske komore.

(3) Povjerenstvo je dužno prigovore riješiti i izvješće o svojim odlukama dostaviti prijevoznicima u roku od 30 dana, od dana zaprimanja prigovora.

(4) Poslovnikom o radu Povjerenstva regulira se način rada i postupak usklađivanja voznih redova iz područja rada Povjerenstva. Poslovnik o radu Povjerenstva donosi Hrvatska gospodarska komora.

(5) Prijevoznik je dužan usklađeni vozni red dostaviti na ovjeru Hrvatskoj gospodarskoj komori, odnosno, županijskoj komori, u roku od 10 dana od dana primitka izvješća o usklađenom voznom redu, odnosno, odluke Povjerenstva.

(6) Povjerenstvo pri Hrvatskoj gospodarskoj komori rješava prigovore prijevoznika s usklađivanja, kontinuirano prati stanje u javnom cestovnom prijevozu putnika i predlaže mjere za poboljšanje, odobrava izmjene voznih redova za koje se zahtjevi podnose između 1. ožujka i 31. listopada i koordinira izradu Knjige voznih redova međužupanijskih i međunarodnih linija. Povjerenstvo pri Hrvatskoj gospodarskoj komori radi u sastavu od sedam članova (četiri iz Ministarstva i tri iz Komore) i tajnika.

(7) Povjerenstvo pri županijskim komorama rješava prigovore prijevoznika s usklađivanja županijskih linija, kontinuirano prati stanje u javnom cestovnom prijevozu putnika na području županije i predlaže mjere za poboljšanje, odobrava izmjene voznih redova za koje se zahtjevi podnose između 1. ožujka i 31. listopada i koordinira izradu Knjige voznih redova županijskih linija. Povjerenstvo radi u sastavu od tri člana (dva iz upravnog tijela županije nadležnog za poslove prometa, odnosno, upravno tijelo Grada Zagreba i jedan iz županijske komore) i tajnika.

(8) Za naknade članovima i tajnicima Povjerenstva, te za troškove izdavanja Knjige voznih redova sredstva se osiguravaju iz naknada koje prijevoznici uplaćuju komorama prilikom predlaganja novih voznih redova i izmjena voznih redova u kojima se mijenja samo vrijeme polaska.

(9) Visinu naknade iz stavka 8. ovoga članka utvrđuje predsjednik Hrvatske gospodarske komore odnosno, predsjednik županijskih komora.«.

Članak 8.

U članku 11. stavku 2. točka a) briše se.

Članak 9.

U članku 13. stavku 2. točka a) briše se.

Članak 10.

U članku 17. stavku 1. iza riječi: »važenja dozvole« stavlja se zarez i dodaju riječi: »nakon isteka roka od godine dana od dana izdavanja dozvole,«.

Članak 11.

Ovaj Pravilnik stupa na snagu danom objave u »Narodnim novinama«.

Klasa: 011-01/10-02/69

Urbroj: 530-07-10-1

Zagreb, 19. listopada 2010.

Ministar
Božidar Kalmeta, v. r.

Pravilnik, NN 120/2010-3115